Þann 8. júní síðastliðinn voru 100 ár síðan Hjálmar R. Bárðarson ljósmyndari og verkfræðingur fæddist . Að því tilefni verður sýning á úrvali litmynda hans á Veggnum í Þjóðminjasafni Íslands . Hjálmar arfleiddi Ljósmyndasafn Íslands í Þjóðminjasafni að myndasafni sínu sem telur um 360.000 myndir . Árið 2011 var haldin yfirlitssýning í Myndasal safnsins á svarthvítum myndum hans . Filmusafn Hjálmars var mjög vel skráð , því vitum við bæði hvar og hvenær myndir hans voru teknar . Þann 11. ágúst 1991 var Hjálmar staddur í Sviðnum á Breiðafirði , eyjaklasa sem tilheyrir svokölluðum Inneyjum . Þar myndaði hann þessa manngengu vörðu á svokölluðum Kastala í Bæjareynni í Sviðnum , en hún var upphaflega byggð af Ólafi Teitssyni ( 1810 - 1892 ) bónda í eyjunni . Úr vörðunni var hægt að sjá yfir alla landareign Sviðnubónda . 1 ) Þá eru heimildir fyrir því að hún hafi einnig verið notuð sem þurrkhjallur . 2 ) Varðan sést á einni mynd frá fyrri hluta síðustu aldar ( SæG 2 - 6 ) . Þar sjást í forgrunni bátar með seglum í lendingunni fyrir neðan , sem þótti afar góð . Örnefnið Sviðnur þykir ef til vill sérstakt . Nokkrar kenningar eru um hvernig nafnið er til komið . Talið er að á eyjunum hafi verið þéttur skógur , sem kveikt hafi verið í til að koma fyrir bæjarhúsum og beitilöndum . Eldurinn hafi farið úr böndunum og af því dragi eyjarnar nafn sitt . Þá er tilgáta um að þær beri nafn sitt af saltbrennslu . Þriðja tilgátan er að eyjarnar dragi nafn sitt af fiskimiði suður af eyjunum sem kallast Svið . Sú skýring hefur gengið á milli ábúenda eyjunnar . 3 ) Byggð lagðist af í eyjunum árið 1956 , er bæjarhúsin brunnu . Þess má geta að varðan sést í verki Baltasars Samper í Flateyjarkirkju á Breiðafirði . 1 ) Landið þitt Ísland S-T , bls. 239.2 ) Árbók Ferðafélags Íslands 1989 , bls. 191.3 ) Lesbók Morgunblaðsins 25. september 1977 , bls. 6 .